પ્રવાસીના સાથી અને જાણીતાં નાટ્યકાર ડૉ.સતીશ વ્યાસે સમગ્ર વિગત આપતાં જણાવ્યું હતું કે, બીજા દિવસે સવારે ૭ કલાકે નિયમ મુજબ એફઆરઆઈ નોંધાઈ. સવારે ૧૦ વાગ્યા સુધીમાં તો પોસ્ટમોર્ટમ થઈ ગયું. બીજી તરફ, ગુજરાતી પ્રવાસીઓ જે હોટેલમાં રોકાણ કર્યું હતું, એ હોટેલના માલિકે વોટ્સએપની મદદની તમામ હોટેલના માલિકોને જાણ કરી દીધી. એટલે રમેશભાઈ પટેલની અંતિમયાત્રામાં ૪૦થી વધુ સ્થાનિક લોકોએ સામેલ થયાં. ઈન્ડિયન આર્મી અને તવાંગના બૌદ્ધ ધર્મના લોકોએ સ્મશાનમાં ચિતા ગોઠવી દીધી. દીકરી નિવ્યા પટેલે પોતાનાં પિતાના પાર્થિવ શરીરને અગ્નિદાહ આપ્યો અને પછી હાથ જોડીને સ્થાનિક લોકોને કહ્યું કે, ‘‘હવે તમે જઈ શકો છો !’’ જોકે, ઉપસ્થિત બૌદ્ધોએ પ્રત્યુત્તરમાં કહ્યું કે, ‘‘જ્યાં સુધી તમે અસ્થિ નહીં લ્યો ત્યાં સુધી અમે નહીં જઈએ.’’ અહીંયા એ નોંધવું રહ્યું કે, તવાંગમાં હિંદુ ધર્મના ફક્ત ૮ જેટલાં જ પરિવારો વસવાટ કરે છે.